SKRIFTLIG FORESPØRGSEL P-2032/03

af Bart Staes (Verts/ALE) til Kommissionen

(13. juni 2003)

Om: Positiv kreditoplysningscentral europæisk harmonisering

Den 1. juni blev der indført en positiv kreditoplysningscentral i Belgien. Initiativet kommer fra de belgiske lovgivningsmyndigheder, og det skal gennemføres af Belgiens nationalbank (NBB). Denne central skal stå for registreringen af oplysninger om alle forbrugerkreditter og alle kreditforeningslån ydet til fysiske personer til private formål. Inden långiverne yder et lån, skal de kunne efterprøve, om grænserne for låneansøgerens tilbagebetalingsmuligheder ikke allerede er nået på tidspunktet for ansøgning om lånet. Såfremt dette er tilfældet, kan långiveren beslutte ikke at give yderligere lån. Det turde være klart, at de belgiske lovgivningsmyndigheder på denne måde forsøger at imødegå overdreven gældsætning blandt privatpersoner. Långivere, som ikke gør brug af denne oplysningsmulighed inden ydelse af et lån, løber i tilfælde af betalingsvanskeligheder en risiko for at miste renteindtægterne. Denne foranstaltning vidner om fornuftig forvaltning, idet 5 % af Belgiens voksne befolkning kæmper med betalingsefterslæb. Antallet af lånekontrakter stiger i den forbindelse hurtigere end antallet af registrerede personer, hvilket er et bevis på nødvendigheden af en sådan positiv kreditoplysningscentral.

Ved præsentationen af kreditoplysningscentralen blev det med rette påpeget, at systemet kun kan fungere helt og holdent, såfremt der er tale om grænseoverskridende samarbejde. Det hed, at bekæmpelse af overdreven gældsætning på længere sigt i højere grad bør ske i europæisk regi, og at det som led i det indre marked synes hensigtsmæssigt at etablere et europæisk netværk af nært samarbejdende nationale registreringssystemer. Endvidere blev det anført, at en fælles pakke af et lille antal præcise regler og retningslinjer er uomgængelig for at sikre helheden og integriteten af oplysningernes behandling og udveksling.

Deler Kommissionen den opfattelse, at denne positive kreditoplysningscentral ledet af en uafhængig og neutral instans som NBB udgør et stærkt våben i bekæmpelsen af overdreven gældsætning og den fattigdom, som sædvanligvis er en følge heraf?

Erkender den i denne sammenhæng behovet for europæisk samarbejde?

Hvilke foranstaltninger vil den træffe, for at der også i europæisk regi på hurtig og effektiv vis kan stables et lignende initiativ på benene til beskyttelse af forbrugerne og i anden omgang långiverne?

Svar afgivet på Kommissionens vegne af David Byrne

(7. juli 2003)

Kommissionen mener, at en positiv kreditoplysningscentral er et godt bidrag til forebyggelse af overdreven gældsætning, forudsat at der træffes alle nødvendige foranstaltninger til beskyttelse af privatlivet og personoplysninger.

Kommissionen anerkender derfor, at der er behov for europæisk samarbejde. Kommissionen har allerede foreslået visse regler i forbindelse med det nye forslag til direktiv om forbrugerkredit(1), der dog ikke er baseret på et bestemt system, men snarere bygger på eksisterende systemer. De foreslåede regler, som stadig drøftes, findes i forslagets artikel 8.

(1) Forslag til Europa-Parlamentets og Rådets direktiv om harmonisering af medlemsstaternes love og administrative bestemmelser om forbrugerkredit, EFT C 331 E af 31.12.2002.